KIRJALLINEN KYSYMYS P-3012/00 esittäjä(t): Ursula Stenzel (PPE-DE) komissiolle. Puolan kilpailun suojaamista ja kuluttajansuojaa koskeva laki.



Virallinen lehti nro 163 E , 06/06/2001 s. 0026 - 0027



KIRJALLINEN KYSYMYS P-3012/00 esittäjä(t): Ursula Stenzel (PPE-DE) komissiolle (19. syyskuuta 2000) Aihe: Puolan kilpailun suojaamista ja kuluttajansuojaa koskeva laki Komissaari Verheugen on vastannut komission puolesta kirjalliseen kysymykseeni P-2326/00(1) ja todennut, että Puolan kilpailun suojaamista ja kuluttajansuojaa koskevan lain 322 artiklasta aiheutuvat ongelmat jäävät yhteisön oikeuden ja Puolan kanssa solmitun Eurooppa-sopimuksen ulkopuolelle. Komissaari Verheugen on tukeakseen mielipidettään turvautunut EY:n perustamissopimuksen 295 artiklaan, jossa määrätään, että jäsenvaltiot voivat vapaasti päättää omistusoikeusjärjestelmistään. 1. Uskooko komissio, että EY:n perustamissopimuksen 295 artikla sallii jäsenvaltioiden hankkia ulkomailta omaisuutta (esim. tavaramerkki), joka tästä johtuen kuuluu ulkomaan lainsäädännön alaisuuteen? 2. Uskooko komissio että EY:n perustamissopimuksen 295 artikla kattaa tilanteen, jossa valtio velvoittaa yksityishenkilön siirtämään omaisuuttaan (esim. tavaramerkin) toiselle henkilölle, joka saattaa olla julkinen tai yksityinen yhteisö? 3. Voiko komissio vahvistaa sen, että yhteisön oikeuden mukaan (joka Puolan täytyy sisällyttää omaan lainsäädäntöönsä) tavaramerkin rekisteröinti on kyseiseen tavaramerkkiin liittyvien oikeuksien peruslähde? 4. Puolan kilpailun suojaamista ja kuluttajansuojaa koskevan lain 322 artiklan sanamuoto edellyttää, että Puolassa tai ulkomailla [nykyisten omistajien nimiin] rekisteröidyt tavaramerkit siirretään Puolassa tai ulkomailla valmistajalle [mldr]. Uskooko komissio, että perustamissopimuksen 295 artiklaa voidaan soveltaa vastaavasti tähän säännökseen? (1) EYVL C 89 E, 20.3.2001, s. 183. Günter Verheugenin komission puolesta antama vastaus (15. marraskuuta 2000) Komissio viittaa parlamentin jäsenen kirjalliseen kysymykseen P-2326/00(1) antamaansa vastaukseen. Puola ei tällä hetkellä ole unionin jäsen. Koska EY:n perustamissopimuksen 295 artiklassa (entinen 222 artikla) nimenomaisesti todetaan, että Tällä sopimuksella ei puututa jäsenvaltioiden omistusoikeusjärjestelmiin, yhteisöllä ei mitenkään ole valtaa puuttua omaisuusasioihin jäsenyyttä hakeneissa maissa. Sen vuoksi kyseessä on, ja olisi vaikka Puola olisi unionin jäsen, kansallisen lain eikä yhteisön lainsäädännön mukaisesti ratkaistava asia. Tämä huomioon ottaen parlamentin jäsenen esittämät kysymykset 295 artiklan tulkinnasta eivät kuulu tähän asiaan, koska Puola ei ole yhteisön jäsenvaltio. Komissio toistaa katsovansa, että koska asia ei kuulu Eurooppa-sopimuksen piiriin, se on Puolan kansallisen lainsäädännön ja maan kansainvälisten velvoitteiden alainen, kuten Euroopan unionin yhteisessä kannassa assosiaationeuvostolle korostetaan. Tässä yhteydessä komissio lisäksi toteaa, että kyseistä muutosta koskeva asia on annettu Puolan perustuslakituomioistuimen käsiteltäväksi sen laillisuuden selvittämiseksi. Jos lainsäädäntöä ei muuteta, asianomaisten yhtiöiden on hoidettava asiat suoraan asiaan kuuluvaa oikeudellista tietä. Tavaramerkkejä koskevan yhteisön säännöstön noudattamisen osalta komissio on tehnyt Puolalle täysin selväksi säännöstöstä johtuvat velvoitteet ja sen seikan, että Puolan on kyettävä täyttämään nämä vaatimukset yhteisöön liittyessään. (1) EYVL C 89 E, 20.3.2001, s. 183.